Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка („Службен весник на Република Македонија“ бр. 124/15), а согласно член 27, член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/19)  и Упатството за спроведување на Законот за слободен пристап до информации од јавен карактер („Службен весникна Република Северна Македонија“ бр.60/20), постапувајќи по Жалбата изјавена од М. Ј., поднесена против ЈП за благосостојба на животни скитници ,,Лајка‘‘- Скопје, по предметот Барање за пристап до информации од јавен карактер, на ден 09.09.2026 година го донесе следното

                                                                Р Е Ш Е Н И Е

1.Жалбата изјавена од М. Ј., поднесена против ЈП за благосостојба на животни скитници ,,Лајка‘‘- Скопје, заведена во Агенцијата под бр.08-297 на 01.09.2026 година, по предметот Барање за пристап до информации од јавен карактер, СЕ УВАЖУВА.
2.СЕ НАЛОЖУВА на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.
3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

                                                          О Б Р А З Л О Ж Е Н И Е

М. Ј. како што е наведено во Жалбата, на 04.08.2026 година поднел Барање за пристап до информации од јавен карактер до ЈП за благосостојба на животни скитници ,,Лајка‘‘- Скопје, со кое побарал да му се достави препис и по е-маил следната  информација: 
„ 1.  Број на заловени кучиња на територијата на Град Скопје во април, мај, јуни и јули 2026 година ( поединечно за секој месец)
2. Број на заловени кучиња на територијата на Град Скопје во април, мај, јуни и јули 2025 година ( поединечно за секој месец)
3. Број на вдомени кучиња на територијата на Град Скопје  во април, мај, јуни и јули 2026 година ( поединечно за секој месец)
4. . Број на вдомени кучиња на територијата на Град Скопје  во април, мај, јуни и јули 2025 година ( поединечно за секој месец)
5. Број на нововработени или новоангажирани хонорарни соработници во периодот април- јули 2026 година и конкретни позиции на истите.
6. Финансиски план на ЈП Лајка за 2026 година, во целост, заведено со одлуката на управниот одбор со која е усвоен.
7. Табеларен приказ на сите планирани приходи на ЈП,, Лајка‘‘ за 2026 година, поделени според:
- приходи од Буџетот на Град Скопје;
- субвенции за потешкотии во работењето;
- капитални субвенции и средства за инвестиции;
- средства за доградба, реконструкција или проширување на капацитетите;
- приходи од договори со општините;
- приходи од сопствено работење и услуги;
- донации;
- други приходи, со наведување на изворот и намената.
8. Табеларен приказ на планираните расходи за 2026 година, според кота, ставки и потставки, со посебно прикажување на средствата предвидени за :
- плати, придонеси и други надоместоци на вработените
- храна за животните, лекови, вакцини, ветеринарно- медицински препарати, испитување на лајшаминија и потрошен материал, стерилизација, кастрација, лабораториски испитување и други ветеринарен третман,
- комунални услуги, електрична енергија, вода, греење и гориво, одржување на објектите и опрема;
- набавка на возила, опрема и други капитални инвестиции;
-договорни услуги, адвокатски услуги и други правни трошоци;
- надомест на штета поради каснување или напад од бездомно куче;
-камата, судски, адвокатски, извршителски и други трошоци поврзани со постапките за надомест на штета;
- други расходи.
9. Сите измени и дополнувања на Финансискиот план на ЈП ,, Лајка‘‘ за 2026 година,  донесени до денот на одговорот на ова барање, заедно со:
- одлука со кои се усвоени измените;
-предходниот и новиот износ на секоја изменета ставка;
-образложение за секое зголемување, намалување или пренамена на средства.
10. Податок за вкупниот износ на средства што биле предвидени за ЈП ,,Лајка‘‘ во првично усвоениот Буџет на Град Скопје за 2026 година.
11. Податок за дополнителниот износ предвиден за ЈП ,,Лајка‘‘ со измените и дополнувањата, односно со ребалансот на Буџетот на Град Скопје за 2026 година, со наведување на:
- износот пред ребалансот;
- износот на зголемувањето или намалувањето;
- вкупен износ по ребалансот;
- буџетска програма, потпрограма, ставка и потставка;
- конкретна намена на дополнителните средства.
12. Табеларен преглед на сите средства што од 1 јануари 2026 година до денот на одговорот се уплатени на сметките на ЈП,, Лајка‘‘, со следните податоци за секоја поединечна уплата:
- датум на уплата;
- износ;
- уплатувач;
              -правен основ;
              -намена на средствата;
              -буџетска ставка или договор од кој произлегува уплатата.
13. Копии од налозите, известувањата за прилив или изводите од сметките со кои се потврдуваат наведените уплати. Податоците што претставуваат заштитени лични податоци може да бидат соодветно анонимизирани.
14. Податокот колку од средствата одобрени од Град Скопје за 2026 година се уште не се префрлени на ЈП,, Лајка‘‘, со наведување на износот и намената.
15. Податок за вкупен износ што ЈП,, Лајка‘‘ го исплатило од 1 јануари 2026 година до денот на одговорот по основ на надомест на материјална и не материјална штета поради каснување или напад од бездомни кучиња.
16. Исплатениот износ од предходната точка да биде прикажан одделно според:
- правосилни судски пресуди;
-судски порамнувања;
-вонсудски спогодби;
-наплати извршени преку извршители;
-законска затезна камата;
-судски такси и судски трошоци;
-адвокатски трошоци;
-трошоци за вештачење;
-извршителски награди и трошоци;
-други придружни трошоци.
17. Вкупен износ на доспеани и потенцијални обврски на ЈП,,Лајка‘‘ на денот на одговорот, по основ на активни судски и извршни постапки за каснување или напад од бездомни кучиња‘‘.

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата под бр. 08-297 на 01.09.2026 година. 

Агенцијата по електронски пат, со допис бр.08-297 од 01.09.2026 година ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.
Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што согласно член 20 став 3 од Законот за слободен пристап до информации од јавен карактер се смета дека Барањето е одбиено. 

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.


                                                                                                                                 Директор
                                                                                                                   Петар Гајдов

